Okresná prokuratúra Brezno 
Boženy Němcovej 3, 977 31 Brezno 	

Sp. zn. : 2 Pv 56/14/6603	Brezno, 27.6.2014
EEČ : 2-46-73-2014

U Z N E S E N I E

Trestná vec:	obvinená XXXXX 
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátorka Okresnej prokuratúry Brezno
Podľa § 215 odsek 1 písmeno e Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
- dňa 20.02.2014 v čase okolo 14.00 h v nákupnom centre XXXXX 59 odcudzila 1 ks dámsky sveter, 1 ks dámske pončo, 7 ks dámskych nohavičiek veľkosti 36/3, 40/4, 32/3, 1 ks dámsky šál, 1 ks dámske legíny veľkosti 44 a to tak, že uvedený tovar si vložila do tašky, ktorú mala prevesenú cez plece a prešla cez pokladne bez zaplatenia, čím spoločnosti XXXXX so sídlom XXXXX, XXXXX, IČO: XXXXX spôsobila škodu vo výške 84,50 €,

- dňa 02.02.2014 v čase okolo 17.45 h v nákupnom centre XXXXX 59 po vzájomnej dohode s XXXXX, nar. XXXXX bytom XXXXX, XXXXX, toho času bytom XXXXX odcudzila 0,52 kg cibule, 0,415 kg paradajok, 1 ks dámske pončo, 3 ks čokoládových tyčiniek, 1 ks 0,7 l vodky 40%, 1 ks lístkové cesto o hmotnosti 500 g, 1 ks mozzarellu o hmotnosti 100 g a to tak, že tento tovar z nákupného košíka spoločne preložili do tašky, s ktorou XXXXX prešla cez pokladne bez zaplatenia, po chvíli prešla cez pokladne obvinená, kde ju pri vchode zastavila SBS služba, čím spôsobili spoločnosti XXXXX so sídlom XXXXX, XXXXX, IČO: XXXXX škodu vo výške 30,26 €,

a skutok spáchala hoci za priestupok proti majetku podľa § 50 ods. 1 zákona č. 372/1990 Z. z. o priestupkoch jej bola dňa 08.05.2013 uložená pokuta vo výške 20,- €, blokom na pokutu nezaplatenú na mieste číslo bloku 16029853

lebo obvinený nebol v čase činu pre nepríčetnosť trestne zodpovedný

Odôvodnenie:
	Uznesením povereného príslušníka PZ Obvodného oddelenia PZ XXXXX ČVS:ORP-106/BR-BR-2014 zo dňa 04.02.2014 bolo podľa § 199 ods. 1 Trestného poriadku začaté trestné stíhanie a súčasne podľa § 206 ods. 1 Trestného poriadku vznesené obvinenie XXXXX, nar. XXXXX pre prečin krádeže  podľa § 212 ods. 2 písm. f) Trestného zákona na tom skutkovom základe, ako je uvedený vo výrokovej časti tohto uznesenia.

	V priebehu vyšetrovania boli na vyšetrenie duševného stavu obvinenej XXXXX pribratí znalci z odboru zdravotníctvo a farmácia odvetvie psychiatria, ktorí v znaleckom  posudku č. 16/2014, 5/2014 zo dňa 16.03.2014, v znení jeho doplnenia č. 39/2014, 16/2014 zo dňa 08.06.2014 zhodne uviedli, že u obvinenej zistili prejavy duševnej choroby - chronickej paranoidnej schizofrénie, ktorá sa prejavuje závažnými poruchami vnímania (vizuálne, akustické a intrapsychické halucinácie) a myslenia (paranoidne perzekučné obsahy), ktoré patologicky ovplyvňujú jej konanie a správanie, globálnym oploštením afektívnych a emočných prejavov, bludne sýteným prežívaním a spracovávaním reálnych podnetov, bludným skreslením pamäťovej stopy. Týmto ochorením obvinená trpí od roku 2005, teda ním trpela aj v dobe spáchania skutku. Schopnosť obvinenej ovládať svoje konanie, ako aj rozpoznať jeho protiprávnosť v čase spáchania skutku bola vymiznutá na podklade duševnej choroby. V súčasnej dobe je schopnosť obvinenej chápať zmysel trestného konania voči jej osobe významne znížená. Tiež jej schopnosť pochopiť zmysel udeleného trestu, ako aj schopnosť vystupovať pred súdom a náležite sa obhajovať. Obvinená netrpí na syndróm závislosti od alkoholu, ani iných návykových látok. Znalci u obvinenej navrhli uložiť ochranné psychiatrické liečenie ústavnou formou, nakoľko pobyt obvinenej na slobode považujú z  psychiatrického hľadiska za  nebezpečný.

	Podľa § 215 ods. 1 písm. e) Trestného poriadku, prokurátor zastaví trestné stíhanie, ak obvinený v čase činu nebol pre nepríčetnosť trestne zodpovedný. 

	Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak. 
	
	Príčetnosť je jednou z podmienok trestnej zodpovednosti. Páchateľ za svoje konanie nezodpovedá len vtedy, ak ho duševná porucha zbavuje možnosti ovládať svoje konanie alebo možnosti rozpoznať protiprávnosť svojho konania, prípadne oboch týchto schopností. Zo znaleckého posudku č. 16/2014, 5/2014 zo dňa 16.03.2014, v znení jeho doplnenia č. 39/2014, 16/2014 zo dňa 08.06.2014  vyplýva, že u obvinenej XXXXX v čase spáchania trestnej činnosti boli jej rozpoznávacie i ovládacie schopnosti na podklade duševnej choroby vymiznuté.

	Po zhodnotení vyššie uvedených skutočností som dospela k záveru, že  pri obvinenej XXXXX je dôvod na zastavenie trestného stíhania podľa § 215 ods. 1 písm. e) Trestného poriadku, pretože boli splnené zákonné znaky vyžadované § 23 Trestného zákona, a preto bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Jana Janovcová
prokurátorka